  Майя Бывальцева Удмуртиысь тазалыкез утёнъя министерстволэн 55 ужъюртъёсаз 2016-тӥ арын выльдӥськонъёс ортчозы. 5-тӥ оштолэзе журналистъёслы со сярысь вераз элькунысь ваньбур кусыпъёсъя министр Рустэм Зайнуллин. 50-эзъя пуктэтъёс кутэмын ни, улосвыл кивалтэтэн кенешемын. «Недвижимостья 10 объектъёсты калыклы мерлыко юрттэт сётонъя министерстволэн ужъюртъёсызлы сётӥськомы, 7-зэ вузаны дасяськомы, 4-зэ муниципал кылдытэтъёслы сётӥськомы, 14-езъя списать карон сярысь пуктэт кутэмын луоз, 15-ез озьы ик ужалозы», — валэктӥз министр. Зайнуллинлэн верамезъя, бушатӥськись юртъёс нырысь ик ӵектӥсько мукет министерствоослы но ведомствоослы. Соослы выль интыос кулэ ӧвӧл ке, юртъёс муниципалитетлы сётӥсько, собере гинэ вузаны поттӥсько. Со сяна, оптимизацияя ӵектонъёс сётэмын спортъя министерствое, чакламын лулчеберетъя юртъёс но дышетонъя министерствое пырись объектъёс борды басьтӥськыны. Кивалтэтлэн оптимизаци ужпумъёс шоры учконэз таӵе — воштӥськонъёс кунмуртъёслэсь эрикрадъёссэс медаз тӥялэ, нош ворсан-огазеян ужпумъёсты муниципалитетъёсын но калыкен кенешыса быдэстоно. Тодэ вайытом, 28-тӥ южтолэзе Удмуртилэн тӧроез элькунысь мерлыко палаталэн тазалыкез утён удысын оптимизаци ортчытонлы сӥзем кенешоназ пыриськиз. Тегъёс: Мерлык Удмуртия Тазалыкезутёнъяминистерство  